Nüüd, kui õhk on minemas mõnusalt-kargelt jõuluseks (jah, minu jaoks on põhimõtteliselt juba jõulud), siis on paras aeg otsida suvekirstust üles vanad mütsid-sallid või, nagu minu puhul – suverõõmus kaotatud mütside asemel, teha vanadest kampsunitest üks-kaks-kolm kiiresti uued! Ja see on tõesti tempokas meisterdamine, kuna kampsunist saab müts vaid ÜHE õmblusega! Tõsi, kui soovid pisut lühemat ja rohkem “kehasse õmmeldud” mütsi (nagu rätsepapintsak või nii), siis tuleb üks-kaks tillukest õmblust veel teha, kuid see läheb sama kiire lepase reega. Seega tuleb ruttu minna kaltsukasse või kapipõhja tuhnima, võtta vana müts lõikeks, visata kampsunisse käärid sisse – lõika kindlasti kampsunist müts nii, et selle paremad pooled on vastamisi (st kampsun on pahupidi), kampsuni alläär jäta mütsi allääreks ning vastavalt õmblusmugavusele lisa külgedele õmblusvaru (0.5 cm-2 cm), säti uus müts õmblusmassina alla jooksma ja ongi valmis! Säärane kangas, nagu mina kasutasin, ei karjunud küll äärestamise järele, kuid see üks lisaasmm teeb kindlasti mütsi vastupidavamaks ja seesmiselt ilusamaks. Nii igaks juhuks võib õmmelda küljeõmblust ka mitu korda, et tema püsimajäämine oleks kindlamast kindlam. Lisa maitse järgi mütsi otsa tutt või tiki väiksed ristikesed, südamed või kasvõi jõuluvanad mütsiäärde ja mine õue lehtedesse hullama! Aga kampsuni varrukatest võid teha rüü küünlaalustele, mis hoiavad pimedate sügisõhtute meelt valgel!